b"\n_START_ARTICLE_\nKarl Jenkins\n_START_PARAGRAPH_\nKarl Jenkins (f\xc3\xb8dt 17. februar 1944) er en engelsk musiker og komponist._NEWLINE_Jenkins blev f\xc3\xb8dt og voksede op i Wales. Faderen, der var skolel\xc3\xa6rer, organist og korleder, gav ham hans f\xc3\xb8rste musikalske undervisning. Jenkins p\xc3\xa5begyndte sin bredtfavnende musikalske karriere som oboist i National Children's Orchestra. Han studerede senere musik p\xc3\xa5 universitetet i Cardiff og p\xc3\xa5 Royal Academy of Music. Under det meste af sin tidlige karriere var han kendt som jazz- og jazzrock-musiker, og han spillede bl.a. p\xc3\xa5 bariton- og sopransaxofon, tangenter og obo (et us\xc3\xa6dvanligt instrument i jazz-sammenh\xc3\xa6nge). Han kom med i jazz-komponisten Graham Colliers gruppe og var senere med til at danne den banebrydende jazzrock-gruppe Nucleus. I 1972 kom han med i den progressive Canterbury-rockgruppe Soft Machine og var med til at st\xc3\xa5 i spidsen for gruppen, indtil han forlod den igen i midten af 1970'erne. Gruppen var sv\xc3\xa6r at kategorisere, og den spillede s\xc3\xa5 forskellige steder som BBC's Promenadekoncerter, Carnegie Hall og Newport Jazz Festival. Det f\xc3\xb8rste Soft Machine-album med Jenkins, Six, blev \xc3\xa5rets album i 1973 p\xc3\xa5 Melody Maker British Jazz Album-listen, hvor Jenkins ogs\xc3\xa5 kom p\xc3\xa5 f\xc3\xb8rstepladsen i afdelingen for forskellige musikinstrumenter (hvilket han ogs\xc3\xa5 gjorde det efterf\xc3\xb8lgende \xc3\xa5r). I 1974 blev Soft Machine udn\xc3\xa6vnt til den bedste lille gruppe i en Melody Maker-afstemning.._NEWLINE_Jenkins har lavet megen reklamemusik og har to gange vundet branchens f\xc3\xb8rstepris. Hans oftest h\xc3\xb8rte stykke musik er nok det klassiske tema, Palladio, der blev brugt af De Beers diamantfirmaet i deres ber\xc3\xb8mte tv-reklamekampagne. Musikken blev senere f\xc3\xb8rste nummer p\xc3\xa5 samlingen Diamond Music._NEWLINE_Som komponist fik Jenkins sit gennembrud med Adiemus-projektet, som han har dirigeret i Japan, Tyskland, Spanien, Finland og Belgien, s\xc3\xa5vel som i Royal Albert Hall og Battersea Power Station i London._NEWLINE_Han modtog Order of the British Empire i 2005."